Vroue in kwarantyn kry ekstra slypkans | Netwerk24
25 Januarie 2021 07:21
Die Serwiër Novak Djokovic toe hy die Australiese Ope in 2020 gewen het. Foto: Getty Images
Die meeste van die 970 mense wat in kwarantynhotelle is, is tans in die tweede week van die verpligte 14 dae wat hulle sedert hul aankoms in Australië in afsondering moet wees. Die Australiese Ope begin op 8 Februarie.
Hoewel die meeste toegelaat is om daagliks vyf uur lank buite te oefen, is daar 72 wat nie hul hotelkamers mag verlaat nie. Dit is omdat daar positiewe gevalle onder die passasiers gevind is op die huurvlugte wat hulle die land binnegebring het.
Vier spelers was onder die positiewe gevalle wat aangemeld is, maar slegs die Spanjaard Paula Badosa het bevestig dat sy die Covid-19 onder lede het.
Intussen het die organiseerders Sondag aangekondig dat 'n bykomende WTA 500-toernooi (daar sal dus drie pleks van twee wees) in die aanloop tot die Australiese Ope beslis sal word. Dié sal van 3 tot 7 Februarie plaasvind en vir spelers wees wat nie kon oefen gedurende hul kwarantyntydperk nie.
"Die toernooi gaan aangebied word om die 72 spelers 'n bietjie ekstra tyd te gee om voor te berei," sê Craig Tiley, die Australiese Ope se toernooidirekteur.
"Ons sal hulle ook prioritiseer vir dinge soos oefensessies, gimnasiums en ysbaddens."
Steve Simon, ringkop van die WTA (die beheerliggaam van die vroue se beroepsreeks), verwelkom die jongste verwikkelinge.
"Die nuwe skedule wat uit drie WTA-toernooie bestaan, sal aan die spelers wat uit kwarantyn kom die geleentheid gee om behoorlik te fokus vir hul terugkeer tot kompetisie."
Daar is Saterdag onthul dat drie van die nege gevalle van Covid-19 wat met die Australiese Ope verbind word, die meer aansteeklike variant van die virus is, wat die eerste keer in Brittanje bespeur is.
Die staat Victoria, waarbinne Melbourne val, het verlede jaar een van die strengste inperkings wêreldwyd gehad. Sondag was die 18 agtereenvolgende dag dat daar geen plaaslike gevalle van oordrag van Covid-19 was nie. – Reuters, Sportredaksie